
Na podlagi četrtega odstavka 113. člena, tretjega odstavka 114. člena, prvega odstavka 118. člena ter za izvrševanje 127. člena Zakona o kmetijstvu (Uradni list RS, št. 45/08, 57/12, 90/12 – ZdZPVHVVR, 26/14, 32/15, 27/17, 22/18, 86/21 – odl. US, 123/21, 44/22, 130/22 – ZPOmK-2, 18/23 in 78/23) Vlada Republike Slovenije izdaja

U R E D B O

o državni javni službi na osuševalnih in namakalnih sistemih za obdobje 2026–2028

1. člen

(vsebina)

Ta uredba podrobneje določa naloge, cilje in prednostne usmeritve državne javne službe upravljanja in vzdrževanja osuševalnih sistemov ter naloge upravljanja, vzdrževanja in delovanja državnih namakalnih sistemov (v nadaljnjem besedilu: državna javna služba), način izvajanja državne javne službe, financiranje, vsebino pogodbe, program upravljanja in programe vzdrževanja osuševalnih in namakalnih sistemov ter način poročanja za obdobje od 1. januarja 2026 do 31. decembra 2028.

2. člen

(uporaba)

(1) Ta uredba se uporablja za upravljanje in vzdrževanje osuševalnih sistemov, vpisanih v evidenco osuševalnih in namakalnih sistemov v skladu z zakonom, ki ureja kmetijstvo.

(2) Ta uredba se uporablja za upravljanje, vzdrževanje in delovanje državnih namakalnih sistemov (v nadaljnjem besedilu: namakalni sistemi), vpisanih v evidenco osuševalnih in namakalnih sistemov v skladu z zakonom, ki ureja kmetijstvo.

(3) Ta uredba se ne uporablja za vodno infrastrukturo in vodna zemljišča, katerih vzdrževanje se opravlja po predpisih, ki urejajo gospodarske javne službe na področju urejanja voda.

3. člen

(območje izvajanja državne javne službe)

Državna javna služba se izvaja na območju Republike Slovenije.

4. člen

(izvajalec državne javne službe)

(1) Izvajalec državne javne službe (v nadaljnjem besedilu: izvajalec) se imenuje za obdobje od 1. januarja 2026 do 31. decembra 2028.

(2) Izvajalec lahko za opravljanje nalog upravljanja s podizvajalcem, registriranim za opravljanje nalog upravljanja iz 6. člena te uredbe in izbranim po predpisih o javnem naročanju, sklene pogodbo o opravljanju določenih nalog upravljanja, vendar največ za 20 % predvidenih letnih ur iz naslova nalog upravljanja.

(3) Izvajalec lahko za opravljanje rednega in investicijskega vzdrževanja s podizvajalcem, registriranim za opravljanje nalog vzdrževanja iz 8. člena te uredbe in izbranim po predpisih o javnem naročanju, sklene pogodbo o opravljanju določenih nalog vzdrževanja.

5. člen

(prednostne usmeritve in cilji državne javne službe)

Prednostne usmeritve in cilji državne javne službe so določeni v Prilogi, ki je sestavni del te uredbe.

6. člen

(naloge upravljanja)

(1) Naloge upravljanja osuševalnih in namakalnih sistemov mora izvajalec opravljati tako, da je zagotovljeno upoštevanje načela učinkovitosti in gospodarnosti delovanja osuševalnih in namakalnih sistemov.

(2) Izvajalec upravlja tudi zemljišča v lasti Republike Slovenije, na katerih so objekti in naprave, potrebni za delovanje osuševalnih in namakalnih sistemov, na katerih se izvaja državna javna služba. Ta zemljišča skupaj z objekti in napravami preidejo v upravljanje izvajalca s sklepom Vlade Republike Slovenije, sprejetim v skladu z zakonom, ki ureja stvarno premoženje države in samoupravnih lokalnih skupnosti.

(3) Izvajalec mora poleg nalog iz zakona, ki ureja kmetijstvo, opravljati tudi naslednje naloge:

1. 
pripraviti letni program upravljanja osuševalnih in namakalnih sistemov iz 7. člena te uredbe;

2. 
pripraviti letne programe vzdrževanja posameznih osuševalnih in namakalnih sistemov iz 9. člena te uredbe;

3. 
izvajati nadzor nad delovanjem osuševalnih in namakalnih sistemov;

4. 
pripraviti poročila iz 15. člena te uredbe;

5. 
izvajati notranjo upravno in vsebinsko kontrolo izvajanja državne javne službe;

6. 
spremljati in analizirati delovanje državne javne službe;

7. 
sodelovati z ministrstvi in izvajalci drugih javnih služb, razvojno-strokovnih nalog ali raziskovalnega dela ter z organizacijami, katerih delo se nanaša na delovanje državne javne službe; in

8. 
opravljati druge tehnične, organizacijske in administrativne naloge, potrebne za izvedbo državne javne službe.

(4) Naloge upravljanja osuševalnih in namakalnih sistemov se opravljajo v skladu s programom izvajanja državne javne službe na osuševalnih in namakalnih sistemih za obdobje 2026–2028 iz Priloge te uredbe in z letnim programom upravljanja iz 7. člena te uredbe.

7. člen

(letni program upravljanja)

(1) Izvajalec na podlagi izhodišč ministrstva, pristojnega za kmetijstvo (v nadaljnjem besedilu: ministrstvo), pripravi letni program upravljanja osuševalnih in namakalnih sistemov, ki vsebuje zlasti:

1. 
evidenčno oznako in datum priprave dokumenta;

2. 
pregled stanja;

3. 
pravne podlage;

4. 
namen, letne cilje in kazalnike za njihovo doseganje;

5. 
vrsto in opis nalog upravljanja iz tretjega odstavka 6. člena te uredbe skupaj s


predvidenim letnim obsegom ur dela;

6. 
finančni načrt upravljanja in

7. 
časovni načrt izvajanja letnega programa upravljanja osuševalnih in namakalnih sistemov.

(2) Letni program upravljanja izvajalec pošlje ministrstvu v soglasje, in sicer v 30 dneh po prejemu izhodišč za pripravo finančnih načrtov iz zakona, ki ureja izvrševanje proračuna.

(3) V letnem programu upravljanja morajo biti jasno označene naloge, ki jih bo opravljal podizvajalec.

(4) Izvajalec opravlja naloge iz 5. točke prvega odstavka tega člena na podlagi potrjenega letnega programa upravljanja.

8. člen

(naloge vzdrževanja)

(1) Naloge vzdrževanja osuševalnih in namakalnih sistemov mora izvajalec opravljati tako, da se zagotavlja nemoteno, učinkovito in gospodarno delovanje v skladu z njihovo namembnostjo. Naloge vzdrževanja osuševalnih in namakalnih sistemov se opravljajo v okviru rednega delovanja in vzdrževanja (v nadaljnjem besedilu: redno vzdrževanje) ter investicijskega vzdrževanja.

(2) Naloge vzdrževanja osuševalnih in namakalnih sistemov se opravljajo v skladu s programom izvajanja državne javne službe na osuševalnih in namakalnih sistemih za obdobje 2026–2028 iz Priloge te uredbe in z letnimi programi vzdrževanja iz 9. člena te uredbe.

(3) Naloge rednega vzdrževanja osuševalnih in namakalnih sistemov se opredelijo v letnih programih vzdrževanja iz 9. člena te uredbe za vsak posamezen osuševalni in namakalni sistem.

(4) Če se na posameznem osuševalnem ali namakalnem sistemu z rednimi vzdrževalnimi deli ne more zagotoviti nemoteno delovanje sistema, se izvede potrebno investicijsko vzdrževanje. Dela, ki so potrebna v okviru investicijskega vzdrževanja, se opredelijo v letnem programu vzdrževanja iz 9. člena te uredbe.

9. člen

(letni program vzdrževanja za posamezni osuševalni in namakalni sistem)

(1) Letni program vzdrževanja za posamezni osuševalni in namakalni sistem vsebuje:

1. 
evidenčno oznako in datum priprave dokumenta;

2. 
osnovne podatke o sistemu;

3. 
pregled in opredelitev dejanskega stanja sistema;

4. 
opredeljene letne cilje vzdrževanja s kazalniki;

5. 
vrsto in obseg predvidenih nalog vzdrževanja;

6. 
finančni načrt vzdrževanja z zagotovljenim virom financiranja;

7. 
časovni načrt izvajanja nalog vzdrževanja iz 5. točke prvega ostavka tega člena in

8. 
pri osuševalnih sistemih tudi grafično prilogo z označeno lokacijo in vrsto predvidenih nalog vzdrževanja.

(2) Program vzdrževanja letno pripravi izvajalec. En izvod letnega programa vzdrževanja za naslednje koledarsko leto izvajalec pošlje ministrstvu najpozneje do 1. novembra tekočega leta.

10. člen

(financiranje nalog upravljanja)

(1) Naloge upravljanja osuševalnih in namakalnih sistemov iz 6. člena te uredbe se v skladu z zakonom, ki ureja kmetijstvo, financirajo iz proračuna Republike Slovenije v skladu z razpoložljivimi sredstvi v posameznem proračunskem letu.

(2) Za naloge upravljanja se prizna naslednji obseg ur dela:

1. 
osuševalni sistemi velikosti:

–
do 30 ha do 20 ur,

– 
od 30 do 80 ha do 30 ur,

– 
od 80 do 130 ha do 40 ur,

– 
od 130 do 250 ha do 50 ur,

– 
od 250 do 500 ha do 60 ur,

– 
nad 500 ha do 70 ur;

2. 
namakalni sistemi velikosti:

– 
do 30 ha do 35 ur,

– 
od 30 do 50 ha do 60 ur,

– 
od 50 do 100 ha do 70 ur,

– 
od 100 do 200 ha do 80 ur,

– 
nad 200 ha do 90 ur.

(3) V posameznem letu se lahko na predlog izvajalca obseg nalog upravljanja zmanjša ali poveča glede na dejansko višino razpoložljivih sredstev v tem letu.

(4) Izvajalec mora glede na zmanjšani ali povečani obseg nalog upravljanja iz prejšnjega odstavka in ob upoštevanju razpoložljivih sredstev pripraviti spremembe letnega programa upravljanja in jih poslati ministrstvu v potrditev.

(5) Stroški, ki se nanašajo na upravno in tehnično delo ter delo uprave, vključno z materialnimi stroški, potrebnimi za delovanje in izvajanje državne javne službe, morajo biti prikazani na stroškovnem mestu državne javne službe in drugih stroškovnih mestih na podlagi ključa delitve stroškov v programu upravljanja iz 7. člena te uredbe.

(6) Če izvajalec opravi manjši obseg nalog, kot je določen v programu upravljanja iz 7. člena te uredbe, se sredstva iz proračuna sorazmerno zmanjšajo, izplačajo se le sredstva za plačilo izvedenih nalog. Dovoljeno odstopanje od izvedbe nalog iz 6. člena te uredbe je največ 15 % skupne vrednosti nalog v letnem programu upravljanja osuševalnih in namakalnih sistemov, pri čemer posamezna naloga iz 7. člena te uredbe ne sme ostati neopravljena.

(7) Če izvajalec opravi večji obseg nalog, kot je določen v veljavnem programu upravljanja iz 7. člena te uredbe, se sredstva za povečani obseg dela ne izplačajo.

11. člen

(znesek povračila za opravljene naloge upravljanja)

(1) Znesek povračila za opravljene naloge upravljanja iz 6. člena te uredbe izvajalec prejme na podlagi zahtevkov. Zahtevku se priložita poročilo o opravljenih nalogah upravljanja in specifikacija stroškov. 

(2) Znesek povračila, ki ga za opravljanje nalog upravljanja iz 6. člena te uredbe prejme izvajalec, ne sme presegati zneska, potrebnega za pokrivanje stroškov, ki so nastali pri izpolnjevanju obveznosti iz programa upravljanja iz 7. člena te uredbe.

(3) Izvajalec mora ob ugotovitvi nenamenske porabe proračunskih sredstev sredstva vrniti v proračun Republike Slovenije skupaj z zakonitimi zamudnimi obrestmi.

12. člen

(financiranje nalog vzdrževanja)

(1) Naloge vzdrževanja osuševalnih in namakalnih sistemov iz 8. člena te uredbe se financirajo v skladu z zakonom, ki ureja kmetijska zemljišča.

(2) Posamezna dela, ki so v korist rednega in investicijskega vzdrževanja osuševalnega in namakalnega sistema, lahko v skladu z zakonom, ki ureja kmetijstvo, sofinancira tudi lokalna skupnost ali druga pravna ali fizična oseba.

(3) V posameznem letu se lahko na predlog izvajalca obseg nalog vzdrževanja zmanjša ali poveča glede na dejansko višino razpoložljivih sredstev v posameznem letu.

(4) Izvajalec mora glede na zmanjšan ali povečan obseg nalog vzdrževanja iz prejšnjega odstavka in ob upoštevanju razpoložljivih sredstev pripraviti spremembe oziroma dopolnitve programa vzdrževanja ter jih poslati ministrstvu.

(5) Ob nenadnem prenehanju delovanja osuševalnega ali namakalnega sistema izvajalec z obrazloženim predlogom za preprečitev nastanka večje škode zaprosi ministrstvo za dodatna sredstva. Če namensko zbrana sredstva ne zadoščajo, se založijo iz postavke proračuna Republike Slovenije. Lastniki ali zakupniki kmetijskih zemljišč na območju osuševalnega in namakalnega sistema ta sredstva vrnejo v proračun Republike Slovenije sorazmerno s površino območja osuševalnega in namakalnega sistema.

13. člen

(znesek povračila za opravljene naloge vzdrževanja)

(1) Znesek povračila za opravljene naloge vzdrževanja iz 8. člena te uredbe izvajalec prejme na podlagi zahtevkov. Zahtevku se priložita poročilo izvajalca o izvedenih delih z zapisnikom o nadzoru in prevzemu izvedenih del vzdrževanja z opredelitvijo vrste in količine del, ki ga podpišeta izvajalec in podizvajalec. Pri osuševalnih sistemih je treba obvezno priložiti tudi grafično prilogo z označeno lokacijo in vrsto izvedenih del. 

(2) Znesek povračila, ki ga za opravljanje nalog vzdrževanja iz 8. člena te uredbe prejme izvajalec, ne sme presegati zneska, potrebnega za pokrivanje stroškov, ki so nastali pri izpolnjevanju obveznosti iz programa vzdrževanja iz 9. člena te uredbe.

(3) Izvajalec mora ob ugotovitvi nenamenske porabe proračunskih sredstev sredstva vrniti v proračun Republike Slovenije skupaj z zakonitimi zamudnimi obrestmi.

14. člen

(pogodba o izvajanju državne javne službe)

(1) Medsebojna razmerja med izvajalcem in ministrstvom se podrobneje uredijo s pogodbo o izvajanju državne javne službe, ki jo podpišeta minister, pristojen za kmetijstvo, in izvajalec.

(2) Pogodba se sklene za obdobje sprejetega proračuna Republike Slovenije v obsegu razpoložljivih proračunskih sredstev, namenjenih za izvajanje državne javne službe.

(3) Pogodba mora vsebovati zlasti:

1. 
natančno opredelitev nalog državne javne službe;

2. 
začetek veljavnosti in trajanje pogodbe;

3. 
finančno vrednost pogodbe in vir financiranja;

4. 
rok za izvajalca za oddajo zahtevkov;

5. 
rok za plačilo zahtevkov;

6. 
sankcije v primeru kršitve pogodbe in

7. 
način spreminjanja in dopolnjevanja pogodbe.

15. člen

(poročila o izvajanju programov)

(1) Izvajalec mora voditi ločeno evidenco o opravljenih delih iz programa upravljanja iz 7. člena te uredbe in programa vzdrževanja iz 9. člena te uredbe, ki mora vsebovati delovodnik podizvajalca o opravljenih delih.

(2) Izvajalec mora ministrstvu poslati letno poročilo o upravljanju in letno poročilo o vzdrževanju za vsak posamezen osuševalni sistem in namakalni sistem do konca februarja tekočega leta za prejšnje koledarsko leto.

(3) Letno poročilo o upravljanju iz prejšnjega odstavka mora vsebovati:

–
obrazložitev opravljenih nalog upravljanja iz 6. člena te uredbe;

– 
obrazložitev porabe sredstev;

– 
povzetek stanja in splošno oceno doseganja ciljev iz letnega programa upravljanja;

– 
zbirnik opravljenih posameznih nalog vzdrževanja osuševalnih in namakalnih sistemov


in

– 
predloge za nadaljnje delo.

(4) Letno poročilo o vzdrževanju za posamezni osuševalni in namakalni sistem iz drugega odstavka tega člena mora vsebovati:

– 
povzetek stanja in splošno oceno doseganja ciljev iz letnega programa rednega vzdrževanja;

– 
opis stanja pred vzdrževanjem in po njem;

– 
prikaz predvidenih in opravljenih nalog vzdrževanja iz 8. člena te uredbe in

– 
ugotovitve in predloge.

(5) V zadnjem letu izvajanja izvajalec pripravi končno poročilo o izvajanju državne javne službe ter ga pošlje ministrstvu do konca februarja tekočega leta za prejšnje obdobje. Končno poročilo mora vsebovati:

– 
oceno in obrazložitev doseženih ciljev iz Programa državne javne službe na osuševalnih in namakalnih sistemih za obdobje 2026–2028;

– 
analizo opravljenih nalog in

– 
ugotovitve in predloge.

KONČNA DOLOČBA

16. člen

(začetek veljavnosti)

Ta uredba začne veljati naslednji dan po objavi v Uradnem listu Republike Slovenije, uporabljati pa se začne 1. januarja 2026.

Št. 00704-308/2025
Ljubljana, dne 23. oktobra 2025

EVA 2025-2330-0071

Vlada Republike Slovenije


Matej Arčon

podpredsednik




2

